khistorydata/jeongjo-sjw-relations huggingface dataset:
정조 19년 · 목
敎曰昨以永興本宮莫重儀文因北儒上疏之禮曹回啓有議于大臣之命矣夜夢諄諄如承面敎苟非洋洋在上之指喩小子顓蒙何以覺得待曉整衣欲爲詢問僉議而決之時原任大臣閣臣文任三司長官竝令來待當詣眞殿近處召見議定後祗拜眞殿該房知悉○具翼善冠袞龍袍秉輿出協陽門入摛文院降輿陞座敎曰春秋館堂上中老病人許遁前望單子入之待下批牌招與翰林進去考出實錄以來仍批下春秋前望於閔鍾顯沈煥之徐龍輔鍾顯等進去春秋館考出實錄以啓別單以爲肅宗大王二十一年乙亥十二月十九日丁未召對侍讀官閔鎭厚言咸興本宮卽太祖大王潛邸而自翼祖大王至太祖大王四祖位版奉安于此蓋倣漢朝原廟之制也當初不令禮官擧行而享祀之節自內司爲之祖宗微意必有所在但事體與太廟無異則何可以內司所關而不爲釐正祀典乎神德王后祔廟今已累年而本宮則尙不追祔永興本宮亦然豈不大叚未安乎上令禮官問議于大臣大臣皆以鎭厚言爲是上從之同月二十八日丙辰上親製咸興永興兩本宮神德王后追祔祭文以送敎曰咸興永興兩本宮祭祀曾前則以別差次知擧行而無祭文矣今此神德王后追祔之禮旣因外朝陳達擧行且令本道監司題主則事體之重大與前自別今此兩宮祭文親製以送出於重事體之意也祭物令別差依前設行而獻官則以本道監司差定諸執事以本官及參奉差定事言于該曹○大臣以下以次登對予曰俄下傳敎及儒生上疏禮曹粘啓卿等皆詳見否予之夙夜憧憧惟在祀典一事咸興永興兩本宮享儀年前始裁定品節編成儀式而今年卽桓廟聖誕八回甲之年才遣大臣祗薦攝事粗寓小子追遠之思而際玆北儒之疏適在進爵回鑾之日其言有據於禮則然先令禮堂回啓則禮判之言又博引故事力請擧行而此實邦家莫大之禮列朝之姑未講行盛典豈特未遑以是鄭重難愼不卽決定只循例下批使之收議諸臣亦豈一毫泛忽而然然而不敢以斷然行之自信於心中矣乃於前夜之夢諄諄提命不啻至再至三事近傳會雖不詳諭漢之明帝夢拜光武卽日上陵陟降孔邇一理感通夢寐之事本非無稽怳然而悟坐而待曉特召卿等欲聞僉議而昔在先朝親御法殿議定肇慶廟儀節今亦以仰體之意移蹕於眞殿密邇之摛文院召卿等議定後當展拜眞殿矣坐於位版造成一節若依肇慶廟奉安儀則當造成於別殿具輦輿儀衛親陪至城外而本宮事體與原廟差異儀文太繁縟則有非禮簡意眞之義且見春秋館所藏實錄考出本則肅廟乙亥神德王后追祔本宮時道臣題主可知位版之自本道造成此政今日之所可追述也況乙亥國初誕降之年也今年桓廟誕降之年也事旣相符禮亦倣行尤豈非曠世稀貴之擧也卿等各陳追躋當否及位版造成處所左議政兪彥鎬曰上古之禮則尙質中世以後則情文兩賁此其有古今之殊而其爲時措之宜則一也竊念永興本宮之尙稽追享未必由於未遑也蓋亦時王之制爲然而及夫聖神繼承儀文大備曠典逸禮靡有不擧肇慶廟之創奉亦出緣情起義則情之所至義便在是伏況今年適値聖祖誕辰八回之甲則事非偶然若有待焉及今躋享允合情禮伏奉筵敎有以仰見宸誠上格陟降監臨一理通感益激下忱亟降成命令該曹擧行爲宜而禮之本意不在葆大儀節之間毋尙繁縟務從簡嚴實爲安當至於位版造成之節肅廟朝神德王后追祔時令道臣題主則造版之在本宮可以推知且私家禮或有廟主追成之事則當於墓所爲之者已有先儒定論斯實精義攸存今此本宮又是陵寢不遠之地則就此造成尤合禮意矣領敦寧金履素曰是年是禮若有所待事非偶然左相所陳誠有考據實合典禮臣別無他仰遠之辭矣判府事金憙曰當此慶年一理感通諄諄之諭發諸宵夢臣不勝欽仰之至臣雖未及獻議而昨見禮曹回啓今聞左相陳達其所引據俱合典禮臣之愚見與此一般此外無他可達之辭矣判府事李秉模曰因禮官收議以事若有待無容他議之意將欲獻議今伏奉筵敎有以仰陟降在天之靈自然感通於追遠洞屬之聖心尤不勝欽頌之至至於位版造成之節永興本宮距陵寢不遠此地造成恐合禮意矣內閣提學沈煥之曰今値桓祖大王誕降八回甲之崴爰議永興本宮追享之典揆以禮文參以人情亦皆允叶矣檢校直提學徐有防曰是歲躋享若有所待亟擧縟儀允合情文原任直提學徐龍輔曰禮官獻議諸臣筵奏俱爲詢同臣亦無他見檢校直閣李晚秀曰大臣諸臣純然一辭臣無容更議原任直閣尹行恁曰大臣諸臣皆已仰遠臣亦別無他見檢校直閣南公轍曰大臣諸臣旣已盡達臣亦無異同矣檢校待敎徐有榘曰諸閣臣所達實出大同之論臣無容更達矣禮曹參判李集斗曰追享儀節臣與判堂已有爛商今無異議藝文提學李秉鼎曰今此躋享之儀允合情禮前席承敎益切欽仰知春秋李時秀曰當此慶年行此盛禮允合於人情天理行大司憲具㢞曰禮官獻議館堂考出俱有已例之可據斯速擧行允合情文行大司諫李鼎運曰本宮卽我桓廟舊邸而聖祖誕降之基也今當八回甲之歲克擧幷享之儀允合情禮臣無容更議矣副提學鄭大容曰大僚禮堂之奏實出於同情臣無容更陳予曰今則僉議無異辭是之謂大同今年之行是禮予心益覺慶幸當別下傳敎矣○敎曰是歲聖祖誕降之歲也是地聖祖肇基之地也芬苾之慶慶之國初而桓廟位享祀之尙稽竝擧蓋必邦禮至重難以輕議而然耳儒疏才徹曺粘續上猶且鄭重難愼不敢遽爾議定而洋洋陟降諄諄提誨至發宵寢誘予顓蒙大抵禮固緣情時亦有待願予小子之憧憧一心常以祖宗之心爲心曉榻求衣召接諸臣諸臣之議純然無異辭是之謂大同書曰汝則從龜從筮從卿士從庶民從身其康彊子孫其逢吉者此也叶於情則合於禮合於禮則亦可以質之無疑且況此歲此禮有符於肅祖乙亥用故儒臣閔鎭厚建曰特講神德聖后追配之儀於國初誕降之年之故事已例尤豈不稀異而與有幸焉乎第念位版造成最係至敬今按肅廟實錄考出本明是就本宮造版且思之禮云大宗之家始祖親盡則藏其主於墓而歲率宗人祭之百世不改先儒釋之曰墓必有祠先正亦以爲藏主於墓墓有祠堂也本宮距本陵不遠而邇就此造版義無不當際有左相筵奏政合所量可謂不言而喩然則縟禮之擧以行之可以決矣桓祖淵武聖桓大王懿惠王后追躋于永興本宮合行儀節有司講究以聞吉日以孟夏之月推擇先將事由令道伯告于咸興永興本宮而是禮也以祖宗之心爲心仰惟國初於昭在天之靈庶有以降鑑而怡豫今二十四日予當祗詣太廟親行告儀還當臨殿須敎中外令禮曹知悉
정조 19년 · 강
命桓祖大王懿惠王后位版造成及奉安日以孟夏旬前後推擇兩本宮告由以來月旬後擇日祭物令本道措備永寧殿告由太廟親享日遣大臣攝行景慕宮告由以來月擇吉親行
정조 19년 · 목
禮曹判書閔鍾顯啓言今此桓祖大王懿惠王后追躋永興本宮吉日以孟夏之月推擇事命下矣位版造成及奉安日子以何間推擇乎敎以以旬前後推擇又啓言咸興永興兩本宮告由祭文令文任撰進祭物令本道措備而日子以何間推擇乎從之敎以來月旬後擇吉又啓言宗廟告由祭旣有親行之命永寧殿景慕宮告由祭依例遣大臣同日攝行乎從之敎以景慕宮告由祭來月擇吉當親行矣又啓言移安處所奉安儀節請往復道臣從後稟定從之
정조 19년 · 강
命桓廟追躋慶科合設於五慶庭試以六慶稱號
정조 19년 · 목
禮曹判書閔鍾顯啓言今當國家莫大之慶稱慶頒赦設科取人等節不可不按例擧行矣敎以赦典寸過只行頒敎陳賀設科則合慶擧行又啓言設科取人合慶擧行事命下矣桓祖大王懿惠王后追躋永興本宮殿下卽阼二十年慈殿寶齡望六加上尊號景慕宮追上尊號慈宮寶齡同甲慈宮加上尊號合六慶稱號何如從之
정조 19년 · 강
命桓祖大王懿惠王后追躋永興本宮時各殿陳賀表裏方物物膳竝置之只令京外進箋
정조 19년 · 목
禮曹判書閔鍾顯啓言大殿陳賀後王大妃殿惠慶宮中宮殿陳賀亦當一體磨鍊矣從之又啓言王大妃殿惠慶宮大殿中宮殿自內所進表裏惠慶官大殿中宮殿自內所進表裏請依例封進敎以今番儀節皆欲禮約而意眞各殿表裏竝置之只令封進箋文以重體貌又啓言今番陳賀雖伏承只行須敎之命而當此莫大之慶山呼叩頭之節不可不如例磨鍊矣徒之又啓言京外所進箋文頭辭令文任撰進八道兩都撥馬行會方物物膳一體封進之意請分付敎以箋文則京外封進而方物物膳置之
정조 19년 · 강
罷拿兵曹參議丁若鏞
정조 19년 · 목
敎曰今日侍衛詣閣之時兵曹堂上不知去處先罷後拿
정조 19년 · 강
詣眞殿展拜還內
정조 19년 · 목
具翼善冠袞龍袍秉輿出摛文院入仁政門至萬安門降輿就版位展拜還出萬安門秉輿召見冬至回還正使洪良浩副使李義弼出仁政門由協陽門還內
정조 19년 · 강
以金啓洛差假承旨召見于重熙堂仍命詣永興本宮奉審祭器床卓圖形狀聞
정조 19년 · 목
予曰爾旣以覲行下去咸興直詣永興奉審本宮而廟制不必更拓以爲仍舊竝享床卓則不得不更造以爲一間陳設二坐之地祭物儀式較咸興本宮加多此亦量宜裁酌狀聞或疏陳宮制及祭器諸種詳細圖上以爲釐正可也○敎曰以覲行出去而有奉審之命前承旨金啓洛假承旨差下依筵敎祭卓排設及各須圖形詳細狀聞事分付
정조 19년 · 강
遞禮曹參議韓晚裕
정조 19년 · 목
敎曰未肅拜禮曹參議許遞令該曹口傳付軍職
정조 19년 · 목
備邊司啓言江原監司李勉兢狀啓以爲本道詳定不足之數勢將及今變通而無論某衙門穀簿零星着手無路有裕衙門則只是帖別備而無他需用耗上添利都數爲十四萬二千餘石而三分耗條中二分則會錄作本每年耗條會錄之數爲七千一百餘石就其中定式取用於詳定不足之代而如有餘數仍爲會錄則給代之節無害於民邑用下之道無犯於京穀備局句管穀餘在及帖別備耗條中量宜給代事請令廟堂稟旨分代矣前此回啓時以盡分之有違法意添還之爲弊民間不得許施更令從便商量以爲指一狀聞之地而及其更聞無他措劃復伸前設殊甚未安請該道臣推考本道穀簿中可恃者惟是帖別備則許其割用終涉重難更令道臣講得可行無弊之方從後登聞後稟處允之
정조 19년 · 강
改差水原判官洪大榮以洪元變代之口傳也
정조 19년 · 목
吏曹以大榮與狀營都提調洪樂性相避啓請改差敎以口傳各別擇差
정조 19년 · 강
總廳請汰中軍申大謙不許
정조 19년 · 목
該廳啓言中軍申大謙受由還歸已至多日而謂有難强之情理終不來現請爲先汰去敎以何必汰去使之來現
정조 19년 · 강
命永興回榜人金德貴加資賜花牌優給米錢給馬下送
정조 19년 · 목
兵曹啓言咸鏡監營移文以爲回備局關文武司馬乙卯回榜人採探則無回榜人而永興居嘉義金德貴二去幸亥登武科今年九十歲回榜已過四年故不敢遽爾狀聞而金德貴持紅牌上送自本曺考例稟處云矣所見二去幸亥道科榜目則金德貴載錄的實似當依定式加一資紅牌賜花如例出給而係是恩典請上裁敎以加資及賜牌賜花依例爲之九十回榜今始初見優給米石錢兩下去時給馬草科
정조 19년 · 강
命江原監司李勉兢量宜加分後登聞實數
정조 19년 · 목
備局啓言卽見江原監司李勉兢狀啓以爲道內還穀本自不敷若守半留之規無以排巡窮春民情轉蓋艱乏種糧之需專靠於此列邑所報今始齊到而不可不許施者爲六萬四干八百石依此數加分事請令廟堂稟旨分付矣見今東作方始農糧種子之及時加分在所當念留庫中不必硬定石數請分付道臣詳察民勢之緩急量宜加分後據實數登聞允之
정조 19년 · 강
飭諭全羅監司李書九
정조 19년 · 목
該監司以各邑營鎭驛牧場山城七巡分賑馳啓敎以今番本道賙賑也果無守令之犯科乎亦無穀物之幻弄乎飢口之無慮乎繡衣方在何處備郞亦不出道乎湖南中一二守令不施重典嚴法法何立乎而卿視若不知其委折欲知之此意回諭
정조 19년 · 강
御春塘臺行園幸隨駕將士犒饋
정조 19년 · 목
具軍服秉馬出保定門由靑陽門詣春塘臺降馬陞座小開門升壇及將臣參現節次以宗廟親祭齋戒竝除之只行掌號笛聚官軍鳴鑼列坐吹哱囉起立號令將臣及校卒各就班叩頭訖仍命犒饋敎曰擧床撤床之時不可擧樂以鼓頒令酒初行侍衛及三軍皆呼嵩撤床亦如是整理堂郞及諸將臣仍起舞三軍亦皆起舞予秉馬出靑陽門侍衛三軍皆以舞陪扈連呼千歲至保定門乃止入萬八門還內
정조 19년 · 강
汰宣傳官金明遇田遇聖
정조 19년 · 목
犒饋時不善擧行也
정조 19년 · 강
禮曹以咸興永興兩本宮告由祭擇日啓
정조 19년 · 목
該曹啓言桓祖大王懿惠王后追躋永興本宮時咸興本宮告由祭永興本宮告由祭以來月旬後擇日事命下矣令日官推擇則咸興本宮告由祭來三月十三日爲吉永興本宮告由祭同月十六日爲吉云請以此日知委擧行允之
정조 19년 · 강
命陳賀方物只以軍器寺甲胄封進
정조 19년 · 목
禮曹啓言桓祖大王懿惠王后追躋永興本宮告廟領敎陳賀時京外方物物膳有置之之命矣在前雖或有外方方物物膳停封之時至於京方物物膳則亦多封進之已例今亦依此擧行而王大妃殿惠慶宮中宮殿一體封進之意請分付敎以置之只軍器寺甲胄封進
정조 19년 · 강
退定式年文武科殿試放榜
정조 19년 · 목
禮曹啓言各營中旬今月內勢難畢試云殿試不可不退行故令日官更爲推擇則文武科殿試來三月十三日爲吉放榜同月十六日卯時爲吉雜科覆試同月十七日爲吉云請以此日時退行允之
정조 19년 · 강
召見永興回榜老人金德貴于重熙堂仍命五衛將加設單付
정조 19년 · 목
敎曰禮兵房承旨與辛亥唱榜今年回榜年九十歲老人金德貴入侍○予曰回榜老人入庭時使其孫扶將事分付引儀引回榜老人入就位行四拜禮予以老人筋力之難於四拜命只行再拜仍使進前予曰眠食何如德貴曰食至一升飯睡到半宵矣予曰居在何處德貴曰永興矣予詢子孫幾人德貴對以有三子五女九孫八曾孫一玄孫予謂承旨曰誠罕有之福力矣仍賜蠶絮三斤禾紬一匹○敎曰今見北道永興辛亥武科回榜老人嘉義金德貴年過九十韶容如四五十歲步屧如飛紅潮滿顏問其眠食眠度半夜食過一升子三孫九女五曾八玄一五世同居可謂稀世瑞物況是府有是瑞物亦似地運之通豁令該曹五衛將加設單付仍付例兼樞銜今日內推榮口傳擧行
정조 19년 · 강
遞副校理徐有聞以申大尹代之前望也
정조 19년 · 강
遞副總管洪聖淵金漢老
정조 19년 · 목
都總府啓言宗廟告由祭親行時寶劍侍衛不可不備員而副總管洪聖淵受由在外金漢老未肅拜二員未差請令政院稟旨變通仍令該曹口傳差出敎以許遞令該曹口傳差出
정조 19년 · 강
以徐有隣爲都總管李祖承李太亨兪彥修爲副總管趙宗鉉爲分內局提調竝口傳也
정조 19년 · 강
命湖西還餉依狀請加分
정조 19년 · 목
該監司李亨元狀啓以爲春序方闌農務漸殷助補種糧專靠還餉而應分穀數幾盡無餘塗抹分排其勢末由應加分外各樣還軍餉留庫中特許量宜加分則酌量均俵後分留實數追後陳聞計料令廟堂稟旨分付敎以依狀請施行事回諭
정조 19년 · 목
太廟告由祭在再明也
정조 19년 · 강
召見回還冬至使書狀官沈興永于誠正閣興永進燕京聞見別單
정조 19년 · 목
予曰皇帝明年傳位有命云果然否興永曰明年傳位分明云矣予曰皇帝見之乎興永曰柢迎時霎見而尙甚强旺矣予曰明年傳位之皇帝子亦見之否興永曰亦暫見之聞諸彼中人則諸皇子中特出云矣○別單一彼中年事昨年春夏之間雨澤乏少而秋間久澇關內則殆同亦地米直騰貴倍於常年關以外則比關內稍勝而亦未免歉歲路上流丏相續又有赭衣罪人鐵索係頸不絕於道故問之押去軍卒則皆是盜賊之現捉者云一去夏直隸大旱皇帝命截江廣漕粟六十萬石又發部庫銀八十萬兩賑恤飢民云一上年五月因旱祈雨禮部擧行遲誤奉上諭當此盻澤孔殷之際朕宵旰焦勞無時或釋該堂官乃於祭祀鉅典辨理遲誤實有應得之罪俱應趨赴官門伺候引咎又不卽來晏坐衙齋於心何安除王杰在軍機處行走姑從寬免宥德明鐵保俱著拔去花翎紀均劉權之劉躍雲俱著罰俸二年以示懲儆云云一皇子時存四人而茅八子永璇性行華戾屢失上意茅十一子永瑆柔而無斷與和珅相厚見居九門之職茅十五子永琰度量豁達相貌奇偉皇上以類已最愛重之常置禁中侍上左右與議政事中外皆屬望焉茅十七子永璘輕佻無威儀嬉遊於市肆街巷之間皇帝數呵責之猶不知止上年皇帝使永璇永璘竝出居私邸一皇帝敎子孫有法一日之內讀書習字以至騎射俱有定時使不得嬉遊或不時親試呵責其不能者故諸子孫不敢少違課式云一皇帝寢食起居之節自御極以後無論四時卯時而起進早饍後先覽中外庶政次引公卿大臣與之議決至午而罷晚饍後更理未了公事間或看書製詩書字夜分乃寢日以爲常平生不飮酒不嗜珍羞異味朝夕進食不過數匙氣力尙康旺不衰而近年以來屢下歸政之旨公卿等請更俟數年皇帝聽而不應自是之後雖以阿桂之峭直和珅之寵倖不敢復言蓋歸政之期已定於丙辰之月正元日而授受儀節亦不敢稟定只待皇上之旨下云一皇帝詔朕寔荷天庥上以逮事皇祖皇考下以見玄孫令各省訪求眼通七代之人以昭盛瑞江西河南兩省各奏上一人餘省尙未奏聞云一上年春皇帝春巡畿邑時詔曰朕當今春巡經過畿內龐眉皓首夾道歡迎足徵盛世耆年之瑞所有沼遞及六津老民老婦俱著加恩賞齎用普春祺云二一吉林項銀虧缺勒泒民戶充捧事覺皇帝令福康安往覈康安査奏不實皇帝於奏本內拈出可疑之端責以康安蒙恩簡任自應秉公持正方爲無負朕任使今乃附下岡上如是當得何罪若朕必欲徹底踉究何難再泒和珅前往覈審設使和珅又復循瞻情面亦何難一竝硏鞫治以徇隱之罪朕歸政之期尙有二年一日臨御卽一日倍加兢業豈容大臣等顢頇從事阿桂和珅王杰福長安等俱著交部議處阿桂等不敢退叩頭請死歷日乃得解云一昨年秋設恩科順天鄕試諸生中年八十以上十人七十以上四十二入三場完竣未經中式奉旨茅念該生等年臻耆耋踊躍觀光洵爲藝林盛事其年在八十以上之副榜及生員貢生俱著加恩賞給擧人准其一體會試其七十以上之歲貢生及生員俱著加恩賞格副榜以彰壽世作人之意續據各省鄕試諸生中年屆九十以上二人八十以上一百八人七十以上二十六人依順天鄕試諸生例俱着加恩一上年秋奉上諭朕仰蒙昊蒼眷佑列聖貽庥紹膺統緖明歲爲六十年總稽史册前代帝王享國長久者未可多得卽有一二或係沖齡踐祚用能多歷年所朕則春秋二十有五始卽位誕膺大寶迄今八旬開四康强建吉五代同堂景運增隆寰瀛寧謐享國之年幸周甲子壽祚洪延實爲古今罕覯之盛事此皆上蒙昊貺騈藩克膺備福朕于感荷之餘彌深兢業早經欽天監推步六十年元日日食上元月食明年元朝著照五十一年之內不御殿不受朝賀是日午後向有諸王曁皇子皇孫等內庭家宴之例五十一年元朝食日復圓後曾經擧行明歲究係六十年周甲年分所有內庭家宴一竝停止朕於是日亦不御禮朕照每年例恭詣奉先殿堂子及先師齋等處行禮時御龍袍將屆日食時卽換常服以寓寅畏而幸蒙天恩垂佑日月虧食俱在明年爲朕卽位周甲告成之年自應祗承無斁設在丙辰則爲嗣皇帝卽位之元于吉祥盛事轉爲未慊是則日月薄食一事而上天之篤祐朕躬以貽我子孫萬年無彊之休者至優至厚朕惟有益感天恩倍加乾惕明年乙卯本欲于萬壽節前由熱河回京今春因中外臣工懇請擧行慶典適以上冬雪澤未獲優霑春間又復缺雨業經降旨宣諭令將明年慶典停止擧行若仍照庚戍年八旬之例于萬壽前回京則王公外藩以及大小臣工必有再四懇請擧行慶典則似朕今春所降諭旨轉爲不誠是以明年仍定於熱河駐蹕過萬壽後再行回鑾朕至丙辰正月歸政嗣皇帝以符元月上日受終于文祖之義彼時備議授受盛典光昭嗣皇帝率領臣民以天下養介禧祝嘏慶洽敷天尤爲千古罕覯盛事實我大淸億萬年無彊之福也將此通諭知之云一中朝人物則首相阿桂爲人鯁直今年七十九屢引年乞休皇帝不許而憫其老賜以上殿不趨桂辭曰臣雖老筋力尙能趨走不敢承命每於上前疾趨皇帝爲之嘉歎桂久居相位小事一任和珅無所可否至於大事指陳利害不爲撓屈雖以珅之狠愎亦甚憚之皇帝幸天壇時見黃屋轎後有乘八人轎而去者問之則乃阿桂也以此觀之乘轎隨駕可知其尊寵之至其子阿廸見今爲郞亦頗謹愼云尙書紀均文藝超倫淸白節儉時有直言亦不見疏於皇帝雖寵愛不及和珅而甚敬重之位至卿宰門庭蕭然人客少至一弊裘七八年屋舍薄陋不避風雨嘗奉使河源窮至二萬餘里始得河源復命奉旨纂河源紀略以進云一荷蘭卽西洋屬國距燕都九萬八千里其人頭髮皆塗粉不編不髻而盤屈於腦後以縀條束其端而垂之所戴則以黑毡爲荷葉狀前後皆卷而遍捶白羽於其上以白軟皮爲掌匣裹其兩手衣服皆紅色或黑色金線縀爲之而上衣下袴不線縫而懸團紐句結之甚挾窄至不能屈曲四肢又以紅毡作我國油衫樣擁覆全身以手自內執之着於胷前及候迎皇駕時則脫去焉始知其褻服而內着甚單薄故以是爲禦寒之具爾蓋其深目突臱形貌詭怪所至人皆環立喧笑作爲異觀使臣名▣▣大班名▣囉囕而取見其進貢物件單子則萬年如意八音樂鐘一對時刻報喜各式金裹四對鑲嵌金小盒一對珊瑚珠一百八顆鑲嵌帶板四副琥珀珠一百八顆千里鏡二枚風鎗一對金鋃線三十斤琥珀四十斤各色花毡十板各色羽縀十板各色大呢十板西洋布十疋地毯二張大玻璃鏡一對花玻璃璧鏡一對玻璃桂燈四對燕窩一百斤檀香五百斤荳蔲一百斤丁香二百五十斤檀香油三十甁丁香油三十甁合爲二十四種凡諸國之中惟緬甸西洋荷蘭以程途最達貢期無定荷蘭曾於康熙六十年稱慶來貢今又以六十年稱慶而來云
정조 19년 · 강
遞都總管徐有隣副總管兪彥修李祖承
정조 19년 · 목
敎曰未肅拜總管許遞今設曺口傳差出
정조 19년 · 강
以洪李輔爲都總管姜彝正申大顯爲副總管口傳也
정조 19년 · 강
判下禁衛管陳賀時率領軍兵單子
정조 19년 · 목
設管以親臨明政門頒敎陳賀時軍兵率領單子啓敎以北管入直軍廣智管入直軍除出堂上將官二員率領南北大路排立作門事分付訓局
정조 19년 · 강
判府事李命植疏乞休致賜批不許
정조 19년 · 목
疏略曰臣之富退不退亦已有年矣曾於己酉之春冒上乞骸之章未蒙矜允之音迺於再昨之夏叨承分司之命逃遁不得微諒莫守又當昨秋荐辱壯管兼管略陳衷懇嚴敎溫諭鄭重諄複一身和義不暇目恤半夜承命冒當重任惠局籌司相續充差淟涊乾沒殆若無故中夜興惟背汗顏騂年至不去禮經之明訓隳矣蹲據要膴廉恥之大防乘矣隱忍苟且平生之秉執失矣至於策駑鈍而强衰落則驢技窮蚊力彈耳聾而眼昏血枯而氣竭種穜不可堪之狀自知難掩人其謂何䫃今盛禮已行淸蹕言旋慈恩普洽聖孝益光環東土數千里含生之倫擧皆欣欣然無一物不得其所則如臣癃病雖不足有無於世而獨不可以一陳情實丐其終始之惠乎臣之半生貞疾出入人鬼今焉陪從之役纔過危惡之證益添惟宜永謝簪笏息偃床褥幸而復起爲人則此後餘日莫非聖主之賜也亟許臣休致之請使淸朝有養廉之美殘骸得續命之幸批以雖屆懸車之限卿之筋力尙强勿辭行公
정조 19년 · 목
具遠遊冠絳紗袍乘輿出永淸門至明政門外降輿乘輦出弘化門至太廟門外降輦乘輿入齋室改具冕服就版位行禮陞詣廟內奉審詣省器位省器詣永寧殿就版位行禮陞詣殿內奉審詣省器位省器訖入小次改具遠遊冠絳紗袍詣省牲位省牲還入齋室親押香祝
정조 19년 · 강
命關北道臣進詣咸興永興兩本宮奉審位版尺度書寫儀式具別單狀聞
정조 19년 · 목
禮曹判書閔鍾顯啓言永興本宮桓祖大王懿惠王后追躋時位版尺度書寫儀式預爲講定然後可以擧行請令該道臣進詣兩本宮許細奉審後具別單狀聞從之>
정조 19년 · 목
時至具冕服出齋室禮儀使禮曹判書閔鍾顯導詣版位行四拜詣盥洗位盥洗詣各室神位前三上香祼鬯奠幣進幣瓚爵官吏曹判書尹蓍東眞幣瓚爵官吏曹參議朴宗甲薦俎官戶曹判書李時秀進饌訖行初獻禮大祝第一室兵曹正郞洪樂游第二室修撰尹益烈第三室副司果鄭來百第四室修撰嚴耆第五室副司果洪秀晚第六室副司果李顯道第七室副司果金近淳第八室副司果金銑第九室應敎鄭尙愚第十室副司果李錫夏第十一室副司果韓用鐸第十二室副司果徐有聞第十三室副司果徐有榘第十四室副司果李義甲讀祝文訖亞獻官判府事金憙終獻官判府事李秉模行禮如儀行飮福望燎禮禮畢還入齋室遣承旨詣廟內奉審撤饌闔門等節承旨以撤饌闔門回奏
정조 19년 · 강
召見禮曹判書閔鍾顯于齋殿
정조 19년 · 목
予曰桓祖大王位版躋祔時國初室似當有廟中移奉儀節卿於儀軌中有所考出耶鍾顯曰臣雖未及詳細考出而儀軌中別無可據文蹟只有先正臣宋浚吉獻議而廟禮無降奉節次爲言矣予命承旨招問事知守僕金尙呂曰太廟躋祔儀節有詳載於廟志者耶如有所知詳奏也尙呂曰在昔仁元王后躋祔時十二室位版移奉於東挾室躋祔後還安云矣予曰入太廟每事問信然矣今番本宮與太廟少有異焉躋祔時國初室蹔於廟中移奉可也鍾顯曰位版書寫之人不可不稟定矣予曰卿與道伯皆可矣
정조 19년 · 강
太廟都提調以下及親享時諸執事施賞典有差
정조 19년 · 목
敎曰享禮順成盛典將擧此誠吾東方初有之慶飮福之宴載於五禮況爲所重飾喜之擧乎本署都提擧領議政洪樂性八耋陪享亦一吉祥善事內下豹皮一令賜給提調左參贊趙瑍當別下傳敎矣廟官令鄭昌期直長徐在修副奉事徐有惇竝陞敍親享亞獻官行判中樞府事金憙終獻官行判中樞府事李秉模永寧殿初獻官左議政兪彥鎬亞獻官刑曹判書李在學終獻官行副司直閔台爀各熟馬一匹賜給禮儀使禮曹判書閔鍾顯進幣瓚爵官吏曹判書尹蓍東奠幣瓚爵官吏曹參議朴宗甲慶俎官戶曹判書李時秀參議洪樂恒堂上執禮行副司直尹行恁副司果李遇濟各半熟馬一匹賜給堂下執禮副修撰崔獻重副司果金孝眞大祝兵曹正郞洪樂游修撰尹益烈副司果鄭來百修撰嚴耆副司果洪秀晚李顯道金近淳金銑應敎鄭尙愚副司果李錫夏韓用鐸副校理徐有聞副司果徐有榘李義甲鄭履綏南履翼宗薄正朴瑞源副司果李貞運祭監監察韓錫仁趙時衡南達孫承旨李祖源李晚秀李益運金勉柱兪漢寧李肇源閣臣南公轍各兒馬一匹賜給祝史副司正曺錫中等十九人齋郞副司正徐俊輔等十九人執尊副應敎尹光普等十四人捧俎官兵曹佐郞崔光泰等十九人典祀官奉常判官李元八僉正崔鳳諧協律郞掌樂正李秉喆僉正沈原之掌牲令典牲直長尹光浚副奉事金順行盥洗位兵曹佐郞金載一禮曺正郞曰慶楷爵洗位禮曹佐郞朴聞遠史官具得魯吳泰曾趙台榮金良倜通禮李周顯許晊贊儀南公著贊者引儀崔慶鎭任藗崔日運謁者引儀成殷柱韓範敏李永薫贊引引儀吳俊祥金樂敏鄭煥恭各加一資資窮者代加日官相當窠收用典樂禁漏官令該衙門高品付料前導守僕令該曹從厚施賞其餘守僕登歌軒架工人等亦爲施賞事分付
정조 19년 · 목
改具遠遊冠絳紗袍乘輿出廟門降輿陞輦入弘化門至明政門外降輦陞輿由永淸門還內
정조 19년 · 강
御明政門受群臣賀還御千五門受閣臣及太學生賀箋
정조 19년 · 목
具遠遊冠絳紗袍乘輿出永淸門詣明政門絳輿陞座宗親文武百官入庭行禮致詞訖宣敎官鄭尙愚宣敎曰軒紀光屇東方屬重熙之休殷禮肇稱北寢擧竝躋之享情文允叶播告用修恭惟我桓祖淵武聖桓大王篤生聖人肇基王業懸孤歲紀符成湯降乙之祥夢尺邦休啓唐堯亭午之運若奧黑石私邸比周漆水舊基住氣長留地勢占興龍之衆積慶潛毓天心着夾馬之香第玆沛宮之祀高皇尙稽虞廟之褅黃帝推始祖所自出固知禮意之則然歷累朝而未遑蓋綠事體之至重方太歲八回於舊甲又目天五慶之用申居然四百載有餘華渚之星次復屇猗歟萬億年伊始魯宮之岡祝方騰景籙滋長岡非眷佑之攸曁心香達格纔擧禋祀之攝將適玆多士之聯章始議原廟之同享援國初肇禋之例固宜今日之率由體聖祖崇報之心奚但是歲之興感怳如提且精誠發燕寢之宵沕然同心詢謀叶龜莁之吉永惟神德后躋祔亦在誕年之寓懷殆若景靈宮創祠豈令盛事之專美列聖之志事是述所以付畀於予先王之陟降於昭庶幾悅豫乎此玆命禮官損吉躋享桓祖大王懿惠王后于永興本宮昭穆式序衣冠通胥宇之鄕芬苾竝陳江山護着宅之地旣虔告於七廟復大諭於八方於戲事實曠千慶又添一我將我享禮本起於緣情爾熾爾昌孝不匱於錫類故玆敎示想宜知悉藝文提學李秉鼎製進宣敎訖宗親文武百官三叩頭三呼嵩進箋如儀禮畢乘輿由水淸門還內少頃具翼善冠袞龍袍御千五門閣臣及太學生入庭行禮進箋如儀訖閣臣太學生三叩頭三呼嵩予謂大司成李晩秀曰儒生進箋之稱以館學殊非古例此後則只書太學生進箋年號亦復違式弘文館箚子及儒生箋文則不書年號自是存羊之義此亦釐正也且況邦家慶禮前後一也而正月則參班儒生殆近萬數今日則才過百餘亦久誠實之道以此意泮長曉諭諸生其中幼學之冒入者竝令出去生進當試應製姑爲待令也
정조 19년 · 강
推吏曹判書尹蓍東
정조 19년 · 목
宣敎官不善擇差也
정조 19년 · 강
禁推入直閣臣鄭大容尋放
정조 19년 · 목
內閣箋文中閣臣職銜漏落不書也○禁府啓言時任閣臣勿爲拿囚事及卿宰禁推該府草記待批下捧供載在大典通編鄭大容姑爲留置待命所敎以飭已施放送
정조 19년 · 강
拿處贊儀南公著尋命附過放送
정조 19년 · 목
笏記中侍臣先拜節次不爲磨鍊命事過後拿處因金吾囚單有是命
정조 19년 · 강
放利城縣減死定配罪人趙鎭明
정조 19년 · 목
敎曰別下傳敎已有下敎矣今年大赦雜犯死罪皆蕩滌無諭見欺與否究厥所犯與廉白相反所以姑置之勿論而爲所重之慶禮凡預駿奔之列者皆有賞典況廟官乎且聞重臣回卺在今年孝理之政及老爲先猶且勿論者予意槪可知矣而是日是享何賞可靳民事雖重所重爲重本署提調趙瑍子在謫者徒流案特爲抹去事分付
정조 19년 · 강
命進箋太學生應製于明政殿庭施賞有差
정조 19년 · 목
以旣右烈考亦右文母爲賦題收券親考訖敎曰太學生進箋與獻歌謠卽典禮所在今只有進箋之規而生進然後謂之太學生名雖章甫與四學生自別此所以與聞於朝廷之慶賀迎駕於幸行之路次略倣搢紳儀節也近來凡事每不遵右太學進箋自下改稱館學進箋頭詞亦然雖未知謬規之出自何時而正月之數萬擧案今番之單百參班多寡闊狹隨時不一者亦由於不能遵古爲多士甚以爲慨嚴飭成均館自今申明舊制除非上舍之生毋敢混參於太學進箋之列頭詞亦卽釐正今日入庭幼學之使之出去者非迫也欲諭者久出於敎不倦之意而生進之應製殿庭亦出於弦韋賦居首二下進士朴耕特給二分其餘內下紙墨分等施賞
정조 19년 · 강
司直李弘稷上疏賜批
정조 19년 · 목
疏略曰臣於壬子春乞歸之章略陳愚見以早敎元良爲祈天永命之本惟我元子宮衣尺漸長令聞夙彰環東土數千里合生之類莫不愛戴頌祝則以殿下止慈之情嘉悅之心其所敎諭豈待臣耄言之仰煩而封册之典知不遠矣入學之禮行且擧矣敎導之方尤不容少緩所謂敎導之方必選端良方正之士而置之左右朝夕敎廸寓目於聖賢之言游心於經傳之旨以至起居飮食言動事爲無不中規則希天希聖之安不越乎此矣自古聖帝明王之敎訓太子必求林下讀書之士顧今郡邑之薦剡廟堂之抄選前後相續招延之禮屢勒玉帛之加頻繁此固出於燕翼之聖意而未聞有一人于于而至者臣以爲已在弓旌之列者必須盡禮而延置深居蓬蓽之下者亦使考實而博選布列於輔翼之地周旋於訓養之際則吾東方億萬年無彊之休實基於是矣豈不美哉批以卿以耆臣有此敷奏深庸嘉尙卿之筋力如可强須更上來
정조 19년 · 강
召見大臣備堂及藥院提調下直守令于誠正閣
정조 19년 · 목
藥院請診也○左議政兪彥鎬曰只有道啓無他時急公事故次對朝果頉稟矣予曰宋儒以爲雖不讀書常摩挲券帙亦覺有益雖無時急公事常游心於民國此出於不敢自逸之意今日之召接卿等蓋以是耳予曰洪州鴻山兩倅罷狀入來矣蔭官處義豈不過當乎彥鎬曰似過矣吏曹判書尹蓍東曰渠之處義不是異事而自朝家申飭則何敢如是乎
정조 19년 · 강
命嶺南慰諭使李益運書啓中淸河浦倉移設英陽田稅代錢事勿施
정조 19년 · 목
左議政兪彥鎬啓言頃因嶺南慰諭使李益運書啓英陽田稅依嶺底各邑例純錢上納事淸河浦項移設於本縣浦口事令道臣狀聞後稟處之意覆啓行會矣卽見慶尙監司趙鎭宅狀啓則以爲英陽田稅事參量沿峽已成不易之制今若率爾變改則山郡中最近嶺底者沿邑中追屬漕倉者亦將紛紜繼起恐不當遽議更張淸河浦倉事當初設倉意非偶然到今移屬則倉民無所聊賴必將渙散依前仍置恐合事宜請令廟堂稟處矣英陽田稅之代錢淸河浦倉之移設道臣採探事情有此陳聞則不可遽議請依狀請仍置從之
정조 19년 · 강
遞錦伯李亨元仍命新除道臣待畢賑辭朝
정조 19년 · 목
敎曰錦伯今旣行公可謂出場而其在禮使之道有難一向强迫況瓜限已過麥秋不遠便是已遞例遞與許遞事面有異大臣之意何如左議政兪彥鎬曰李亨元所被臺言旣蒙昭晣之敎恐無必遞之端而第人言緊重在其自處之道無怪其懍蹙難安且畢賑不遠自朝家特許一遞俾伸廉隅實合於禮使之道矣敎曰限麥秋仍任則差代不遠與其無端差代莫若及今許遞而顧見四維今旣行公可謂出場錦伯本職特爲許遞新除道臣使之待畢賑辭朝
정조 19년 · 강
命永興本宮追躋時國初室移安之節依己卯儀軌擧行桓祖室太祖室祭文別爲撰進定州紀蹟碑竪立于太祖大王勝捷之地
정조 19년 · 목
禮曹判書閔鍾顯啓言永興本宮追躋時儀節已伏承聖敎而更爲奉考己卯儀軌則陞祔日果有移安之例矣本宮追躋時國初室移安之節恐宜依此擧行而本宮旣與太廟有間則謹當依日昨筵敎移安於殿內褥位俟陞祔禮畢如儀還安故敢此仰達從之又啓言咸興本宮告由祭祭文令文任撰進有命矣桓祖室太祖室祭文則謹依今番宗廟告由祭祭文撰進例使之別爲撰進乎從之又啓言定州兩聖祖勝捷駐蹕之地立碑紀蹟使文任撰進事有命矣勝捷駐蹕之地相距爲三里許云立碑則恐當竝載事蹟竪立于太祖大王勝捷之地故敢達從之
정조 19년 · 강
命乙卯增廣陰陽科回榜人前觀象監正宋文奎加一資造給花牌仍命內閣添印于新編司馬榜目以給
정조 19년 · 목
禮曹判書閔鍾顯啓言大小科回榜人例自臣曺啓達造給紅白牌而聞乙卯增廣陰陽科前觀象監正宋文奎今年爲回榜矣雜科放榜日造給白牌使之同爲放榜從之敎以加一資造給花牌而今番榜目一件添張令內閣印給亦令一體載之整理所儀軌
정조 19년 · 강
命李宇炯所論水車之制更待來年試之
정조 19년 · 목
戶曹判書李時秀啓言向因前佐郞李宇烔上疏批旨內有許令度支之臣面詁於爾又使巧思者造出試之之命矣面問於宇烔則水車之制渠旣詳知雖非巧匠亦可造出而引水作畓合試車制絕罕其處忠州渠家近處最爲便好近畿則楊州東倉有可試處而物力則車材工價及鑿洑之役自多所費當爲數千金必趁春耕前始役然後可無相妨云未試之事工費甚多節序已晚請今姑置之敎以更待來年試之
정조 19년 · 강
命華城北城外起墾之費以關東穀多處爲先劃給不足之數從後更稟
정조 19년 · 목
敎曰華城北城外起墾之費不關於城役則城役之費有難取用綸音中亦言其闢土之利益必欲爲之之事關東穀多處狀請作錢條爲先劃給之意令總理大臣知悉分付該廳劃送若有不足之數從後更稟
정조 19년 · 강
執義宋煥箕上疏辭職賜批
정조 19년 · 목
批以日前另致招延之意於別諭矣爾是何家之人也必有老成人典刑欲見之思尤有倍他況爾在草野必有講習舊聞者爾其勿辭上來
정조 19년 · 강
有政吏曹判書尹蓍東參判黃昇源進
정조 19년 · 목
以李顯道爲司諫金義淳爲校理權中執李義福爲假監役初仕也○忠淸監司望筒以左承旨李晚秀首擬以入敎以近來閣臣番次苟艱其在外內輕重之義不可出送左承旨後之更爲擬入○以曹允大爲忠淸監司
정조 19년 · 강
命洪州牧使鄭東愈鴻山縣監金思䄷催促下送
정조 19년 · 목
忠淸監司李亨元狀啓以爲洪州牧使鄭東愈鴻山縣監金思䄷謂有情勢連請啓罷臣以惟當恭俟朝家處分民情時急盡心賑事之意連加勉飭矣鄭東愈則呈狀發行往留果川地金思䄷則連呈辭狀往留全義地屢度催促終不還任爲先罷黜其罪狀請令攸司御處敎以此時本道守令不可一刻曠官嚴飭下送後草記事分付該曹
정조 19년 · 강
訓局禁御營以華城城役所各該營案付匠手等施賞啓
정조 19년 · 목
訓鍊都監啓言依華城城役工匠施賞別單判下本局軍兵中各色匠手一等高大寬等十四名各木二匹布一匹二等李世大等十名各木一匹布一匹三等高興寬等二十七名各木一匹施賞○禁衛營啓言本營案付一等石手方順太等二人各木二匹布一匹二等木手李光佑木一匹布一匹三等木手李三珍木鞋匠鄭光彥等二人蓋匠李根成雕刻匠朴文輝各木一匹施賞○御營廳啓言本廳案付一等冶匠李萬碩等二人木手金福尙等二人車匠崔得龍各木二匹布一匹二等冶匠金興甲石手金重哲瓦甓匠萬有得火器匠權廷允等二人各木一匹布一匹三等石手朴福尙瓦甓匠魯成哲木鞋匠陳萬元泥匠崔守江等二人各木一匹施賞
정조 19년 · 강
御千五門行抄啓文臣正月朔親試試官金憙鄭大容李晚秀金勉柱
정조 19년 · 목
試官率應製抄啓文臣入庭行禮訖以蟠桃一朶獻千祥爲七言四䪨律詩題黃基天徐俊輔李勉昇俱二下命比較以堯顙喜瞻天北極爲七言四韻律詩題李勉昇二下一居首
정조 19년 · 강
命永興本宮告由祭文以移安之意措辭添入位版造成及奉安時大臣李秉重模禮堂閔鍾顯進去香祝令香官陪進
정조 19년 · 목
禮曹判書閔鍾顯啓言永興本宮追躋時旣有移安節次則來三月十六日告由祭祭文中恐當措辭添入故敢此仰達從之又啓言位版造成及奉安時大臣禮堂當爲進去何大臣進去而咸興永興兩本宮告由祭香祝何官當爲陪進乎敎以大臣則李判府事進去禮堂則卿進去香祝則香官陪進仍爲執事
정조 19년 · 강
禮曹判書閔鍾顯疏陳春秋兼銜應避賜例批
정조 19년 · 목
與監春秋兪彥鎬有姑母夫應避也
정조 19년 · 강
御春塘臺行忠勳子孫試射
정조 19년 · 목
柳葉箭入格別單狀勇營知殼官閑良朴萬營禁衛營勸武軍官閑良李光臣御營廳勸武軍官閔良李應權邊二中訓鍊都監勸武軍官閑良李應俊貫一中一內禁軍閑良施有營諸景彧邊一中敎曰以上直赴會試更以小布一巡爲會試二中以上入格者賜第未入格者給初試帖該房知悉捧傳旨○小布入格別單李應俊五中施有營四中朴萬榮李應權三中李光臣諸景彧二中竝直赴殿試
정조 19년 · 강
命直赴朴萬營唱第日遣承旨致祭于忠憲公靈城君朴文秀
정조 19년 · 목
敎曰靈城之誠何日忘諸園幸之科其子直赴渠雖秩卑之人尙庶幾求其典型使之給樂進退是年是行爲是科孔昭者理渠雖無知予心抑塞自不覺靑衫濕豈無示意忠憲公靈城君朴文秀家遣承旨唱第日致祭文當親撰亦令該曹優給米肉於其家
정조 19년 · 강
命故忠臣李士龍後孫豋科三人中一人諸沫後孫待唱第武兼加設單付餘二人及施文用後孫直赴一內
정조 19년 · 목
敎曰有國先務莫過於樹風幣忠愍卓乎忠武凛然而此皆世祿之簪儀固其職分之當然至於贈星州牧使李士龍後孫三人贈兵曹判書忠壯公諸沫後孫尋覓於幾百年之後給料京營俾得肄射決科者蓋兩人危忠孤節光照宇宙朝家象報之典豈看地處曠感景仰差見伊人今日召試也四武無不裒然高占難誣者食報之理待其唱第李士龍孫一人諸沫孫武兼加設單付餘二人直赴一內贈參判施文用後孫給料勸射亦出於仰體貤贈之聖意亦能決科唱第後一體直赴一內事分付該曹
정조 19년 · 강
命華城城役時匠手施賞綿品各別擇給在卿工匠亦以精實穀擇給如有還役幷爲蕩滌僧軍依此蠲役
정조 19년 · 목
備邊司啓言依別單判下華城城役時各色匠手中各司案付匠人令各該司分三等施賞閑散匠手三百八十八名內一等石手趙世柱等十八名木手閔百祿等十七名冶匠韓允得等九名瓦甓匠徐得世等五名車匠李重白等五名各木二匹布一匹二等石手金龍金等五名木手申福乭等二十五名冶匠林德仁等四名瓦甓匠李奉化等六名鑄匠金已仁等十二名各木一匹布一匹三等石手金已得等十一名木手鄭順得等一百二十八名雕刻匠朴就元等三十一名木鞋匠李枝馨等十七名磨泥匠沈小良泥匠朴同伊等三名冶匠金成福等二十七名瓦甓匠李興孫等三十四名蓋匠崔得春等三名盡工金必光等三名假漆匠金允瑞等二十三名各木一匹分付戶曹一一領給○戶曹啓言華城城役時各色閑散匠手分等施賞而其中訓鍊都監瓦甓匠黃允九車匠薛大得守禦廳石手朴漢弼李澤保車匠朴已赫禁衛營雕刻匠朴文輝內需司石手趙世柱白龍世等八名已入於各該營該司施賞成册中故幷卽査拔各色受賞匠人輩或未及上來或不卽待令故來現者先爲領給其餘則使各其頭目更爲知委待其來現隨卽出給敎以豈爲渠輩寔爲所重綿品各別擇給而追到匠手這這須給後草記卿工之在諸道者穀品亦爲各別擇給萬一不謹現發於來頭更爲使役之時當該守令難免重勘卿其別關嚴飭道伯仍又直關各該地方官處俾有嚴飭之實效鄕工中如有還穀未收及軍役或雜役一幷蕩滌僧軍則依此蠲役事亦爲分付此批答載之整理所儀軌
정조 19년 · 강
壯營及守總兩營以華城二役時工匠施賞啓
정조 19년 · 목
本營啓言石手一等朴福澤木二疋布一疋木鞋匠三等崔泰起木一疋施賞木手邊首韓千碩帖加成給賞格不爲擧論○守禦廳啓言本廳車匠一等朴基赫木手金鐵良石手朴漢弼各木二疋布一疋二等安光福泥匠安五男各木一疋布一疋蓋匠三等趙泰得等二人泥匠李占福石手崔成大各木一疋施賞○總戎廳啓言三等木手安成大蓋匠洪世大等三人冶匠李完福各木一疋施賞
정조 19년 · 강
命該曹發緘全羅監司李書九
정조 19년 · 목
政院啓言全羅監司李書九道內武士直赴人姓名年歲居住開錄狀啓封發於本月二十三日適値試日之退定雖幸及期宜赴人殿試前啓聞旣有昨年定式則今始封啓誠甚未安請推考敎以新式之下擧行如是慢忽是豈奉行朝令之道乎事雖微細有關紀綱分付該曹發緘於該道臣以爲照勘之地
정조 19년 · 강
遞判義禁趙瑍同義禁權裕
정조 19년 · 강
命整理諸堂明日會同於儀軌廳仍始編印之役
정조 19년 · 목
敎曰整理所文書及政院日記今月內可以抄出云諸堂明日會同後校正印出而處所以舊弘文館爲之印出間入啓文書皆以整理儀軌廳稱號事分付
정조 19년 · 강
禁推大司憲具㢞大司諫李鼎運掌令李儒修持平崔時淳獻納李景溟正言沈達漢旋命㢞鼎運分揀
정조 19년 · 목
因憲府監察荼時啓敎以近日臺閣事寧不寒心歲初朝參日兩重臣事發啓之後其停其連尙不出場幷與詣臺而不爲甚至次對日屢以此提及違牌俾無得爲之亦皆逡巡此豈如是之事乎其後臺諫之無端呈告亦令勿捧則今日又請監察之替行荼時國禮所在不可仍置當該諸堂禁推若此則自在例遞之科其代政官牌招開政差出待下批牌招分臺○政院以大司憲具㢞等依定式捧入禁推傳旨啓敎以長官例無詣臺之規禁推分揀
정조 19년 · 강
因持平崔時淳上疏命遣備郞諭時任諸大臣
정조 19년 · 목
時淳陳疏略曰聖誣之卞與不卞係於聲討之緩急民志之壹與不壹關於治道之污隆聖誣不卞而聲討其可緩乎民志不壹而治道其可隆乎奸賊之千罪萬惡已發於前後臺臣之啓則臣不必架疊而若其聖誣之尙今莫卞民志之尙今不壹寔有由於根柢未拔窩窟猶存而然也雖以鄭景淳事言之指使妖賊主張凶論國言喧傳而末乃同時自斃尤爲斷案則堂疏一出之後尙今不發於臺啓者其可曰聲討之嚴乎此則景淳之爲根柢而根柢尙未拔也且以鄭昌順事言之旣入於宰臣權裕之疏而彼賊之腹心爲世所稱暗地之綢繆無人不知則臺言之只請削職其亦失於太輕也此則昌順之爲窩窟而窩窟尙未破也臣謂鄭景淳則施以懲勵之典鄭昌順則施以屛裔之典斷不可已也其他方伯連帥之賄交賂行支屬親黨之蛇結蚓蟠指不勝屈而聖明則一向庇覆有不足於乾斷之明臺閣則一味玩愒有不孚於必討之誠如是而聖誣其何以快卞民志其何以歸壹伏願殿下深軫遠圖大行威罰使黨惡者得以懲服浮言者得以感化實爲世途之幸也且華城幸行之前固非群下力爭之時又有殿下明諭之敎而及夫鑾輿穩旋慶禮順成始馬有賓對之命則爲今日三司者惟恐▣蹶之或後沫飮之不暇以聽我殿下洞諭之磊落光明而乃反巧避之成套彌縫之爲計無一人承牌而豋筵剖心而瀝血者何其顧瞻之至此愛惜之如彼也此可見權倖之猶今布列餘熖之尙此熾張臣謂今月十九日次對違牌諸臺一幷施以刊削之典亦不可已也敎曰有崔時淳輩朝廷無時可靜臺閣何日可尊乎其疏所論生死兩重臣俱無毫分指的之端若此則何以爲此最所駭然而大關國綱者故重臣鄭景淳擬律也已故之人不可加之以法外之律且況施以嚴覈之律云者此何說也使之還給則今所改呈之疏尤倍於初疏施以懲勵之典云云又何謂也其爲辱朝廷而累臺閣厥罪不輕朝象如許臺體如許而未見一人之出謀發慮於捄正矯改言念世道寒心寒心意謂趁今淬勵則庶或責其石火電光之效矣着之於近日自覺太慚歲初齋殿次對也雖以一番明諭警告於有位面說於大臣而徒歸言敎之訟然則明諭警告一款當已之爲可乎以此意令備郞傳于時任諸大臣韓弘之輿疾討賊王承宗之斂手削地亦由於朝廷之擧措得宜今日朝廷則一擧足一措手無非不得其宜甚至堂堂臺閣之上名以告君之辭其所爲說近於弄劇何責鄕曲一時淳乎然顧其職則臺閣矣其朝廷當如何乎
정조 19년 · 강
領議政洪樂性左議政兪彥鎬右議政蔡濟恭聯箚賜批
정조 19년 · 목
箚略曰伏見傳敎下者以臺臣崔時淳疏中擬律之錯誤特下責敎至爲嚴截誠不勝惶隕恧戲之至臣等俱以無似忝叨匪據旣未能逆折奸萌又不能彈壓頹俗齋殿引對時旣承面諭之丁寧而伈泄泯默不能對揚因循荏苒將與面諭以前爲一般樣子古所稱爲用彼相者政爲臣等道也今此臺章雖出於公憤而其結語之不審擧措之夫當誠有如聖敎則冒居大官親承捄正獢改之敎者尤無以辭其責矣背汗顏騂靡所容措何敢晏然於董率之地乎伏乞亟賜斥退以尊國體以安微分批以近欲明諭者揭示軌範於象魏也然法徒不能自行在於三事相須之地承弼協贊之如何故曰君子之德風也小人之德草也爾惟風下民惟草予固否德雖乏偃草之化而自卿等處下風之列者聽之藐藐曷嘗有先事捄正觸類對揚之美者哉於是乎如裘倒挈如鏡反照浮者醉而奊詬拙夫睡在曚曨蔽一言曰散亂無統紀如許朝廷日宣十行明諭言自言我自我而止而已矣予誠不屑爲此猶且咨詢於卿等決其爲與不爲者意在踐前言也集衆見也今見卿等箚語不及於明諭之當否到此亦可謂都無事明諭一款定以勿爲申冀卿等之力闡齋殿筵敎本意俾正世道此時辭官非其時也更望安心仍命遣史官傳諭
정조 19년 · 강
司諫李顯道上疏賜批
정조 19년 · 목
疏略曰蓋聞受福厚者先軫保極之道積德遠者必思陶世之術方今朝象大淸世道底定太乎萬歲自今日伊始是誠我殿下淬勵奮發挽三古風四方之一大機會臣目見庚子前後世道朝象之泮渙波蕩者亦審矣聖明在上從欲之治庶幾影響斯捷而不幸亂道層生誅討纔行權奸用事貪天爲功卷舒一世箝制百僚國勢殆堇一髮而乾斷默運巨慝斯除不大聲以色而措社稷於泰山磐石國之爲國人之爲人繄誰之力繄誰之賜嗟乎繼是而用事之臣踵戚倖之前套謂擧世之可欺於是乎調戲矯誙之東浚出矣顓威福弄權勢殆二十年陰主窩窟潛布羽翼藏蹝乎人不覷鬼不測之地誤殿下之世道人心泯然同歸打成一套馴致至于人莫敢誰何之境自有亂臣賊子以來其至妖極奸未有如東浚者也情跡未露之前王章猶所不及罪惡旣著之後邦憲烏得不施只一收告身而燒火之者曷足以盡其罪也噫三司之所不得於殿下者巖廊之間亦無爲之言至今使此賊討而不討誅而未誅世道人心愈往往愈惑是豈我殿下淬礪奮發靖世道淑人心之施措事功耶必也罪其罪人其人然後世道可定而人心有恃矣臣聞爲國必先四維四維不張而能爲國者未之有也禮以防範義以裁制能廉則有所自潔知恥則有所不爲此爲人之規矩準繩也一或外是則壞防範蔑裁制而驕奢放恣作而貪權賣勢欺世亂俗其終至於無不爲已噫彼東浚自壞了四維始也弄駔儈之術而貪權賣勢中焉挾黨與之資而欺世亂俗其終至於矯誙調戲而極矣使渠畏禮而拘檢身心顧義而裁擇言行勢利慾貨之場知所自潔得失升沈之際知所不爲則渠亦人耳其終豈至於是耶故張四維而範一世卽有國之所重而爲人之急務也伏願殿下正朝廷以正百官以正萬民必以張四維爲之先焉噫四維不張故方其彼賊之顓弄也昧禮沒義者附之忘廉冒恥者翼之無論韓魏燕趙苟有利則合之使世道泮渙朝象波簜以至於莫可收拾之境寧不痛哉噫渠非獨自爲窩窟而已素以狡黠之之性藉其貴近之勢顧一世而數之持四維者鮮矣乃知藉賣可售譸張惟意故窺覘揣摩欺詐詿誤籠絡在其圈套中若使其親好者以士君子之心行士君子之道渠安敢調弄誘制如掌股中物耶浚之爲浚非獨渠之罪也附之翼之者實熾浚之惡而調戲矯誣之所由始也使渠甘爲之一丘貉則渠罪可止於其身乃渠所恃者三窟兔則其罪可緩於渠黨乎誅其魁而治其黨卽靖世道淑人心之道也伏願垂察焉臣旣以張四維之說發之請以挽近一二事害於四維者言之夫大官去就固自不輕廉恥風節實目具瞻地始耳月正朝參日兩大臣之免相也臺許之峻發何如批敎之責勵何如伊後兩大臣敦府樞府辭疏批旨深責其旣往而明示其不槪數字斧鉞霜雪森然律之以古大臣處義有此遭罹奉此批旨歸身司敗可也屛跡江郊可也而彼兩大臣不此之爲乃反卽日肅命無所䫃惜其爲傷四維也不亦大乎頃日九臺臣之詣朝房議箚也議論參差畢竟同坐一席或箚或疏先後呈納此實臺閣之羞而六臺之置對本因歧議而各疏則其餘三臺獨非歧議而各箚者乎一在囹圄一登筵席似若罪專在於六臺而此無與焉壞廉防隳臺風莫此爲甚伏願殿下於此等處深加提責俾士大夫知四維之重焉臣治疏將上之際伏見荼時啓辭傳敎下者臣罪亦大矣臣忝職三日尙無蠢動其敢曰不爲逡巡乎然啓旣阻徹矣假使臣詣臺將何以爲請乎其將以金鄭兩啓居停連之間耶此則決非臺閣之所敢爲義分之所敢出伏乞先從臣疏特開採施之路俾臣得以進身於臺端焉批以幾年抄啓班首知爾淺深頗熟矣忽見今日累牘之章亦足謂突而弁芳人固未易知者類是然此疏於爾身計得乎否乎但不若近日崔時淳輩之駭悖妄發不得不賜批非惜爾也官以諫名也上款阿諛太過予雖厭聞讜言汗不德爾此言使人好發一芊其他滿篇藏頭設話若無訓詁家之箋釋則何句何語之似此若彼予何以分曉猶無大關係者亦姑寘之附陳朝參日兩大臣免相以後處義事是豈如是下石之事也辭疏承批卽出謝命竊寓悔前尤之意大臣處義盡善無欠果何關於四維乎言而爽其實爾罪不些爾焉敢晏然在官次乎至於去就斑駇之三臺爾言果似然矣當初六臺之所爲萬倍甚於三臺特以慶曠載籍宥竝雜犯尙不明正典刑將使義理斁而是非混方來之弊昕夕關心爾雖不識東西敢提此語刺口泚筆乎
정조 19년 · 강
司直李致中上疏賜批
정조 19년 · 목
疏略曰臣於冡宰之任于萬不似而前後血懇未蒙體諒五朔行政醜拙畢露猝當大政瘡疣百出果然臺言峻發至以不公偏陂等語聲罪甚嚴不公則自歸於私有偏則必違於乎若使居銓衡者注措涉於私物情失其乎則論其罪犯金木猶輕殿下不惟不加以重罪特垂曲諒只從末勘曾未幾何敍命繼降蕩滌之恩縱切感祝危臲之蹤久愈悚蹙實無以擧顏束帶趨造周行伏乞重勘臣辜負之罪以爲居銓不公者之戒批以洞知事實之無他卿其勿辭行公
정조 19년 · 강
應敎鄭尙愚疏陳母病徑出賜例批
정조 19년 · 강
修撰李龜雲上疏賜批罷其職
정조 19년 · 목
疏略曰挽近以來亂賊何嘗無之而誣聖躬惑人心之罪豈有如東浚者乎肆市之典終未得行焚牒之命未足懲惡輿情益憤公議莫遏亟允臺請斷不可已況又根本雖拔枝葉未除其締結綢繆之態實有所厭然不得至發於權裕再疏而殿下特賜削抹有若掩護殿下於此輩何所䫃惜而有此非常之擧也臣謂一依臺啓俾懲宵小之罪焉臣於承召之行有所目擊而心駭者忠州營將李鉐爲人昏瞶兼以狠愎當此歉歲譏捕等節初不致意專聽軍校唯事侵漁鎭下民情不堪其若然謗載路强罵無比及臣過邑之日不戢下輩任其作拏臣之所帶率下人無端歐打臣捉致營校略加警責則鉐乃以侵辱之說屢次致喝於臣外官之不得致喝於三司體禮然矣其在尊朝體祛民弊之道不可置而不論臣以爲李鉐削去仕版以爲縱恣悖慢之戒批以每除館職出於念先爾宜無墜先聲而此疏數行無異說夢全篇根據在於幺麼殘弁與之相詰爾事極爲駭然爾則罷職
정조 19년 · 목
以韓晚裕爲吏曹參議閔台爀爲大司憲兪漢謨爲大司諫申若祀爲掌令李東冕爲持平洪克浩爲獻納張錫胤閔師宣陞品也申漵爲正言洪良浩爲判義禁李義弼爲同義禁
정조 19년 · 강
審理秋曹殺獄案
정조 19년 · 목
刑曹啓言興陽殺獄罪人朴貞孝獄事閱其原案則屍帳傷處多係要害或堅硬或紫黯遍體痕損殆無完膚實是他獄之所罕見而結縛經宿之事元犯之貞孝已首實矣石塊亂打之狀看證之先大亦指陳矣斷案旣成同推已久而今此朴宗讚鳴冤之辭欲以仁孝之死償彼應伊之命以作渠父掉脫之計而乃以査案見之則節節爽實言言落空若使應伊之死由於仁孝之所打仁孝之死亦由於應伊之所打則兩人俱死之後以此償彼更無成獄之可論而應伊之死其所縛打者非仁孝也仁孝之死乃自縊非被打也今以仁孝之自縊欲償應伊之被打者揆以法理已極不當而縛之者貞孝也打之者貞孝也而旣縛又縛經晝經夜重以至大之石打其必死之處下手獰惡用意兇悖尤萬萬痛惡罪人朴貞孝連加嚴訊期於取服朴宗讚則其所呼冤雖出爲父至情而變幻事實冒濫煩籲者極爲駭痛請令本道照法懲治敎以參判參議各具意見粘連稟處○江原監司李勉兢狀啓以爲歙谷殺獄罪人文章五獄事三四檢屍帳中所謂被踼處卽是缺盆骨與心坎而考諸無冤錄則缺盆骨無論於左於右初非必死之處至若心坎則爲速死之處而有曰致命之傷當速死之處不得過三日宗堅之致命若因心坎痕損則何能往來於三日之後又何能延至十一日之久乎喉渴身熟頭痛卽其病狀則可知時疾之例症稷荼匏水糞汁卽其藥餌則可見取汗之常方且十六日夕衣單衫冒寒釆往喫汵水不食夕飯自其日仍以痛臥廾二日致死者恰滿七日之數決是傷寒未出汗之祟痕損雖由於鬪閧致死寶因於染病臣於此獄竊以爲合施惟輕之典敎以或曰犯手或曰因病死與殺旣不明白推官道伯亦無力言十分的實則此獄之生科已較重而更令査啓出於重獄體之意道狀所論又請傳生其在曰宥之義何必遲待回啓分付道臣歙谷囚文章五咸死定配○京畿監司徐有防以果川縣殺獄罪人申彥金結案取招査實馳啓敎以此獄則已欲早卽究竟使道伯期於棒結案啓聞矣況於今番輦路欲爲疏釋而未果者乎且其本事近於兩償以此以彼合置傅生卽令地方官加刑一次減死定配事分付道伯出巡以都事今日內擧行事亦爲分付
정조 19년 · 강
命以明日詣景慕宮
정조 19년 · 목
敎曰景慕宮告由祭朔祭兼行當親行明日由逌瞻門進詣百官行禮及陪享置之侍衛軍兵皆依園幸告由祭時例爲之事分付又敎曰明日擧動時軍兵有偏若之歎廣智營集春營西營金虎門入直步軍二百名除出守禦使都領隨駕事分付
정조 19년 · 강
命景慕宮告由祭親臨省牲器依今月朔祭親行例爲之
정조 19년 · 목
禮曹啓言景慕宮告由祭朔祭親行時親臨省牲省器之節何以爲之敎以依今月朔祭親行時例爲之
정조 19년 · 목
敎曰明日雖値親祭各營中旬依例爲之事分付
정조 19년 · 강
命寧陵入直齋郞金世淳拿問勘配驪州牧使柳焵卽其地定配
정조 19년 · 목
京畿監司徐有防狀啓以爲寧陵齋室案山南邊一里餘越數嶂之地有彌勒假家次次延燒適値無風之日只及一年草及新生稚木而陵官之常時不能檢飭之罪狀令攸司御處都書員及山直等自臣營從重勘罪失火人另飭本州使之卽速跟捉敎曰雖曰案山遠地亦不過叢雜草樹云而不能愼火之罪萬萬無狀入直齋郞令該府拿問照律勘配常時若能檢飭豈有是乎驪州牧使柳焵卽其地定配
정조 19년 · 강
召見儀軌廳堂上沈頤之閔鍾顯李時秀李家煥徐龍輔尹行恁于春塘臺
정조 19년 · 목
予曰今此編秩亦似不少卿等須各分掌着意抄出期於來月內印進之地可也頤之等曰抄出而編次恐似遲延至於入印則別無曠日之慮矣予曰抄出之後又當謄書抄啓文臣曺錫中黃基天差下郞廳使之謄書可也行恁曰旣有圖說則金弘道使之待令宜矣予曰然矣
정조 19년 · 강
命兩西小米作錢取剩以補守總兩營中旬賞格
정조 19년 · 목
守禦使沈頤之啓言本廳中旬今當設行而射放各技賞格木布幾爲數十餘同本廳元無留儲將以南漢留庫木中隨所入姑先取用此是南城不虞之備亦不可仍以虛留本廳明年當次添餉條關西海西小米各五百石該道某樣穀留庫中先爲推移作錢取其餘剩貿木還充恐合事宜矣從之○總戎使徐龍輔啓言本廳無木布留儲應捧僅當支放今此中旬賞格實無措辧之勢兩西給代小米限一千五百石某樣穀中姑先發賣以其剩餘取用似好矣從之
정조 19년 · 강
整理儀軌廳以本所用餘錢二萬兩分送三都八道作乙卯整理穀啓命京畿監司徐有防戶曹判書李時秀禮曹判書閔鍾顯加差整理儀軌編輯堂上抄啓文臣曺錫中黃基天啓下謄錄郞廳命前縣監金弘道付軍銜加乎郡守柳得恭稷山縣監丁遇泰上來看役
정조 19년 · 목
整理儀軌廳啓言依下敎本所用餘錢四萬兩內一萬兩爲華城設屯一萬兩爲眈羅賑資二萬兩分送三都八道俾作乙卯整理穀而分派數爻擧行條件成節目書入請待啓下知委各該道守臣處○節目一整理所區劃錢十萬三千六十一兩內幸行則各項用下爲六萬三千六十一兩華城設屯物力爲一萬兩眈羅賑資爲一萬兩時在爲二萬兩謹奉聖敎就其數分排於八道三都使之派分列邑換作穀物以乙卯整理穀稱號京畿二千兩湖西湖南關西各三千二百兩嶺南四千兩華城關東海西關北各一千兩松沁兩都各二百兩自本所定校吏次次把驛下送一各該道臣較量邑治大小均排作穀後邑名石數使之開錄狀聞而句管則備局有司堂上爲之逐年糶糶竝耗會錄每歲歲末以實數狀聞三都亦令依此擧行一設施此穀分置三百州縣出於廣敷慈恩咸被民庶以至億萬斯年藏之無盡傳之悠久之聖意則其所重不可比論於儲置餉還等穀物斂散之際或售吏奸歲儉之時混置停減則該守令比還穀虧欠律加等論勘不飭之道臣亦爲論罪其中虛實自備局發遣郎廳時時摘奸俾無一分疏虞之弊一整理穀所重何如則逐年糶糴耗上生耗穀與歲增慮或生弊限七年準四萬石永作原穀後每年所殖耗條則華城留守旣兼整理使以此劃給俾作行宮整理之用一整理穀不可與各衙門穀相混一倉之內別峙一庫揭標識之給還之時曉諭別分使婦孺之賤咸知升斗之微皆出慈恩而耕穫之際亦知此穀之異於他穀允之敎以分編校正之際堂上多多益善整理堂上中畿伯戶判一體差下儀節編次禮判最所熟諳亦爲差下抄啓文臣中曺錫中黃基天曾亦效勞謄錄郞廳啓下專管寫校之役前縣監金弘道令該曹口傳付軍職冠帶常仕加平郡守柳得恭稷山縣監丁遇泰亦令上來看役進書以四月十三日爲之
정조 19년 · 강
以宋民載爲承旨前望也
정조 19년 · 강
命司諫李顯道職名遞差投之遠惡絕島避嫌捧納承旨兪漢寧竄配畿沿
정조 19년 · 강
諭領敦寧金履素判府事李秉模安心入城
정조 19년 · 목
政院以領敦寧金履素判府事李秉模出城啓敎曰朝參前後之周旋雖使卿等自爲之說固有未盡善處焉得每事盡善則免相足矣追見辭疏始知事實批旨設有帶得不槪底意卽不過責備也無隱也爲卿等者深悔愆尤卽出叩謝處義分義兩得其當雖使古大臣當之何以加此人所把持之如彼苛細固甚駭然亦可笑矣大官異於庶僚去就豈必隨人口氣乎卿等安心卽爲入城事遣史官傳諭
정조 19년 · 목
箚略曰臣等昨陳短箚冀被威罰及伏承聖批不惟不加之罪乃反委曲敎導丁寧敷示噫殿下不知臣等之不肖擢置輔相之列委寄至重責勉愈隆豈不欲殫竭奔走承佐對揚仰贊徯志之治而惟其神思鈍塞智慮空疏世道則無一丕變朝象則無一整頓泯泯厭厭依舊樣子徒使至尊獨勞此皆臣等之罪耳至若明諭一款之仰聆於向來齋殿者實係義理明晦之幾庭臣夢覺之關凡今日大小簪紳莫不側耳翹足顒俟絲綸之亟降而只緣臣等之玩愒旣不得仰請頒下以至昨日陳箚之際悚懍之私急於自引未暇竝請到今追思尤不勝萬萬惶愧今伏奉定以勿爲之敎則是將由臣等之不忠無狀使我聖上爲世道爲國事之苦心至誠終不能闡揚而昭示之若論其罪奚亶辜負而已誠宜亟降威讉以彰臣等之慢仍又渙發明旨昭揭象魏責勵臣工批以對揚而承佐則明論雖不下而朝象可底庶幾苟或反是十諭百論不若不諭此所以以勿爲設言於卿等者言不可逝矣朕古難捫而今箚猶不矯正無於古之律名者致惑尤倍臺疏律名卿等以爲近可乎且況李顯道避辭中外面粗跡等語陰晦叵測特以親祭在明不施當施之律略施薄竄今日人心世道之至此果何故也益念淬礪整勅之方毋使勞逸換互辭官之非其時昨批亦言之安心親事仍命遣史官傳諭
정조 19년 · 강
以李秉鼎爲分內局提調柳肅爲驪州牧使口傳也
정조 19년 · 강
忠淸監司曺允大疏辭藩任賜例批
정조 19년 · 목
平安監司金載瓚狀啓以爲巡到三和府則防禦使趙岱忽於禮貌稟定之後謂有私故偃處私次擅使中軍代領出待於五里程及臣入府始以不當頉之報漫漶爲說此而置之目下紀律固無可論爲先罷黜其罪狀令攸司御處
정조 19년 · 강
遣承旨詣宗廟奉審摘奸
정조 19년 · 목
具翼善冠袞龍袍乘輿出永淸門入遉瞻門降輿入齋室少頃詣版位展拜還入齋室
정조 19년 · 강
命掖庭署嚴治司謁張光益及犯科別監等
정조 19년 · 목
因司謁張光益手本敎曰近來掖隸所爲之頑濫愈往愈甚不飭之司謁令掖庭署嚴治犯科兩人爲先除名後自本院捉來嚴治又因光益別監池養謙除下手本敎以令掖庭署各別嚴治
정조 19년 · 강
遞吏曹參議韓晚裕
정조 19년 · 목
政院以晚裕除拜過三日不爲出肅啓請重推敎以情勢似然許遞
정조 19년 · 강
申飭領敦寧金履素判府事李秉模簉朝
정조 19년 · 목
假注書任厚常書啓略曰敬奉聖論傳諭于領敦寧金履素所住處則以爲今此逬出之擧竊附縮伏之義非敢悻悻於臺言十行溫音敷示開釋以首頓地但有淸淚被面第徒籍寵靈揚揚冒入實有十分恧蹙萬分趑趄欲進旋止云矣批以大官去就之不可隨人口氣昨批亦言之無論其言之當否名之曰臺言而當曰胥命云爾則胥命當曰出城云爾則出城又或以渡江縣獄爲當云爾則亦皆可以一一依其言之云云莫敢違越乎昨今卿等處義予則曰有關朝廷之體貌何等慨惜不但有偕來之命李判府必當爲莫重擧行▣蹶趨承則卿以同一情地豈可獨滯荒郊乎卽爲入城事遣史官傳諭期於偕入○假注書任厚常書啓略曰敬奉聖諭佺諭于判府事李秉模所住處則以爲臣逬出都門者非以臺言妄自過引深恐私分或歸唐突暫違觚稜之望竊附簡書之畏不意史官傳宣聖旨旣示朝參前後周旋之昏謬仍諭樞銜叩謝義分之卽然在臣▣蹶之義只當趨承之不暇而臺言之非敢過引私分之恐歸唐突臣旣陳之於前矣跼高蹐厚莫知攸措云矣批以今日宮享予懷難抑欲於齋所講定本宮奉安儀節以主管之大臣義當▣蹶豈俟駕屨卿入來可以講定不爲入來則是豈仰體必欲來此爲之之本意況告由受香之在一兩日內而此時主管之大臣尤豈敢言私卿須知此意卽爲入城與禮堂入侍事遣史官傳諭期於偕入○假注書任厚常以領敦寧金履素判府事李秉模簉朝書啓
정조 19년 · 강
召見判府事李秉模禮曹判書閔鍾顯于齋殿
정조 19년 · 목
予曰日前傳敎在心之言不得不言故果不無致慨於卿等矣秉模曰臣愚迷昏錯事事憒憒日昨臺疏至以四維之說指斥臣等臣不敢偃處城內蒼皇逬出矣及奉聖諭至以莫重之事爲敎到此臣不敢晏然冒沒豋筵矣予曰爲卿致慨者卽出無隱之意也而卿之所引亦過矣予敎鍾顯曰永興本宮奉安節次及祭品儀式已爲磨鍊耶鍾顯曰姑待金啓洛狀啓來到以爲稟定之地矣予謂秉模曰卿曾經北伯巡到永興時當奉審本宮矣聞本宮之制爲三間國初室當中奉安今此桓廟躋享時若就其當中之室同享則床卓排設等節不至狹窄耶秉模曰廟制不必更拓當中室同享最合宜矣秉模曰祠版造成時匠手當自京帶去矣予曰不特此也材木陪進時與造成有異雖不必龍亭奉安而事體自別或樻或亟依香祝奉行節次則似宜卿意何如秉模曰誠如聖敎矣
정조 19년 · 강
命景慕宮告由祭兼行朔祭時定飮福儀仍著爲式
정조 19년 · 목
禮曹判書閔鍾顯啓言今此告由祭兼行於朔祭則飮福之節當爲磨鍊而此後凡朔望祭享兼行告由時亦爲依此擧行恐宜矣從之